***** ΟΔΗΓΙΑ ΤΗΣ ΕΠΙΤΡΟΠΗΣ της 8ης Απριλίου 1988 που τροποποιεί τα παραρτήματα της οδηγίας 70/524/ΕΟΚ του Συμβουλίου περί των πρόσθετων υλών στη διατροφή των ζώων (88/228/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 70/524/ΕΟΚ του Συμβουλίου της 23ης Νοεμβρίου 1970 περί των πρόσθετων υλών στη διατροφή των ζώων (1), όπως τροποποιήθηκε τελευταία από την οδηγία 87/552/ΕΟΚ της Επιτροπής (2), και ιδίως το άρθρο 7, Εκτιμώντας: ότι οι διατάξεις της οδηγίας 70/524/ΕΟΚ προβλέπουν ότι το περιεχόμενο των παραρτημάτων πρέπει να προσαρμόζεται συνεχώς στην εξέλιξη των επιστημονικών και τεχνικών γνώσεων· ότι τα παραρτήματα κωδικοποιήθηκαν με την οδηγία 85/429/ΕΟΚ της Επιτροπής (3)· ότι η Canthaxanthine που χρησιμοποιείται ως χρωστική ουσία στις ζωοτροφές, που προορίζονται για τις πέστροφες και τους σολομούς, ανταποκρίνεται στα κριτήρια σχετικά με την αποδοχή των πρόσθετων υλών· ότι, κατά συνέπεια, είναι σκόπιμο να επιτραπεί η χρήση αυτή της Canthaxanthine σε ολόκληρη την Κοινότητα· ότι πρέπει η περιεκτικότητα της βιταμίνης Α στις ζωοτροφές, σε ορισμένες περιπτώσεις, να περιορισθεί για να αποφευχθούν δυνατές επιδράσεις που θα μπορούσε να προκαλέσει στην υγεία μια υπερβολική κατάποση αυτής της πρόσθετης ύλης· ότι εφαρμόστηκε πειραματικά με επιτυχία μια νέα χρήση των αντιβιοτικών Avoparcine και Virginiamycine σε ορισμένα κράτη μέλη· ότι πρέπει να επιτραπούν προσωρινά οι νέες αυτές χρήσεις σε εθνικό επίπεδο αναμένοντας να γίνουν αποδεκτές σε κοινοτικό επίπεδο· ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής για τις Ζωοτροφές, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα της οδηγίας 70/524/ΕΟΚ τροποποιούνται σύμφωνα με το παράρτημα της παρούσας οδηγίας. Άρθρο 2 Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με τις διατάξεις του άρθρου 1 το αργότερο στις 16 Μαΐου 1988. Ενημερώνουν σχετικά την Επιτροπή. Άρθρο 3 Η παρούσα οδηγία απευθύνεται στα κράτη μέλη. Βρυξέλλες, 8 Απριλίου 1988.

[Source: multi_eurlex | Tokens: 1922]